V. Veteška, podpredseda NR SR: (2004-12-14):
V. Tkáč, poslanec: Vážený pán podpredseda, vážené dámy, vážení páni. Dovoľte, aby som vystúpil v súvislosti s návrhom na vyslovenie nedôvery členovi vlády, ministrovi práce, sociálnych vecí a rodiny Slovenskej republiky pánovi Kaníkovi. Chcel by som predovšetkým uviesť, že sa pokúsim uviesť nové skutočnosti a fakty, ktoré ma vedú k tomu, že budem hlasovať za vyslovenie nedôvery, za odvolanie tohto člena vlády. Už z obhajobnej reči podpredsedu vlády pána Mikloša sa opäť v tejto sále vznášalo klišé v súvislosti s hodnotením nevyhnutnosti reformných, takzvaných reformných krokov, a to vo vzťahu k občanom, ktorí vraj zneužívajú systém. Mnohé roky tu počúvame v tejto sále aj v iných médiách, že treba robiť reštriktívne opatrenia z toho dôvodu, že sa systém zneužíva. S tým sa vlastne ujíma celé mesiace a už dnes roky aj minister práce slova v súvislosti s navrhovanými reštrikciami, ktoré postihujú zvlášť zdravotne postihnutých a tých, ktorí sa vôbec nemôžu brániť. To je logo či slogan aj pána podpredsedu vlády Mikloša, ktorý nevidí v systéme sociálnych vecí nič ľudské, nič humánne, ale vidí zneužívanie systému. Dovoľte mi uviesť jednu myšlienku, ktorá ovládala už starí rímske právo, a tá myšlienka znela, alebo teda bola aj znakom rímskej kultúry. Táto myšlienka znela, že všetci ľudia sú slušní, ale len niektorí ľudia nie sú slušní. Pán podpredseda vlády Mikloš i pán minister Kaník vychádzajú absolútne z opačného garde. Všetci sú neslušní, všetci kradnú, rozkrádajú sociálny systém a len niektorí sú slušní a nerozkrádajú ho a my sme tí mesiáši, ktorí nastupujú na to, aby zabránili rozkrádaniu sociálneho systému, a preto priťahujme skrutky a preto napadnime tých, ktorí sú najbezbrannejší, tí, ktorí sú zdravotne či ťažko zdravotne postihnutí. Pán minister, toto je vaša filozofia, s ktorou ste chodili mesiace do výboru pre sociálne vecí a bývanie. A chcel by som v tejto súvislosti uviesť, že ako minister máte v rukách predovšetkým normatívny štýl riadenia, to znamená riadite procesy, alebo mali by ste riadiť procesy v krajine prostredníctvom normy, prostredníctvom zákona. To, čo predvádza ministerstvo práce, sociálnych vecí a rodiny, snáď až také v pléne parlamentu nie je dominantné, ako sa to prejavovalo dlhé mesiace a roky vo výbore pre sociálne veci a bývanie. Zákony, ktoré predkladá tento rezort, boli predkladané tak, že po rokovaní vlády menili totálne podstatu, pretože samotné ministerstvo prinieslo a prináša desiatky, ba až stovky pozmeňujúcich návrhov priamo na rokovanie výboru. Koaliční poslanci a aj poslanci Slobodného fóra vedia, o čom hovorím, pretože zo Slobodného fóra vo výbore pracujú traja poslanci z tejto skupiny. Podstata zákona sa zásadným spôsobom mení a mení sa tým pádom aj legislatívny charakter toho, čo schvaľovala vláda, čiže vám je vláda v podstate zbytočným orgánom, pretože priamo prostredníctvom svojho aparátu a priamo aj prostredníctvom koaličných poslancov ste schopní zmeniť zákon už po tom, čo prejde z vlády na rokovanie parlamentu na úrovni výboru. Azda najpregnantnejší príklad bol stav, keď zákon o sociálnom poistení odišiel do kancelárie pána prezidenta na podpis a v tom čase ste už do parlamentu doručovali desiatky pozmeňujúcich návrhov toho zákona, ktorý ešte pán prezident nepodpísal po regulárnom legislatívnom konaní v Národnej rade Slovenskej republiky. Skutočne impozantným spôsobom ste vstúpili do sociálnej sféry po voľbách. Pred voľbami ste poprijímali desiatky zákonov, ktoré sa vďaka provládnym médiám propagandisticky využili a ktoré ovplyvňovali volebný výsledok, aby ste bez zapýrenia, bez začervenania niekoľko hodín po voľbách pripravovali pozmeňujúce návrhy, alebo rušili ste 22 zákonov, ktoré mali sociálny aspekt a ktoré mali vyslovený volebný kapitál, a doručili ste do parlamentu zmeny či zrušenia týchto sociálnych záležitostí tak, že ste obišli v tom čase ďalšie zákony, ako bol zákon o hospodárskom a sociálnom partnerstve, a všetky tieto zmeny ste dosiahli niekoľko hodín po voľbách tak, že ste ignorovali Radu hospodárskej a sociálnej dohody. To bol skutočne impozantný nástup tejto vládnej garnitúry k sociálnej sfére. Dovoľte niekoľko slov o likvidácii a deštrukcii, ktorá dominuje v pozícii súčasného ministerstva práce, sociálnych vecí a rodiny, ktoré však treba jasne označiť ako pobočku Ministerstva financií Slovenskej republiky, pretože všetky opatrenia, alebo väčšinu opatrení, ktoré prinášate, majú vyslovene charakter, že toto ministerstvo neriadi pán Kaník, ale riadi ho pán Mikloš. Chcem predovšetkým uviesť, že v rámci deštrukčnej agendy ste si rozdelili vecnú náplň medzi jednotlivých členov vedenia ministerstva práce. Vy ste sa obetovali pre druhý kapitalizačný pilier, pán minister, pán štátny tajomník nivočil životné minimum, hmotnú núdzu, rodinné dávky a bývalý štátny tajomník dnešnej rady riaditeľov fušoval prvý pilier, teda zákon o sociálnom poistení. Predviedli ste geniálnu ukážku, ktorá skutočne vojde do dejín sociálnej sféry, kedy prevažujúca väčšina vládnej koalície prijala kódexový zákon, ktorým bol zákon o sociálnom poistení, ešte v časoch vlády v rokoch 1998 - 2002, aby ste neskôr zmrazili kódexový zákon, ktorý mal ovplyvňovať toky a procesy v krajine na desiatky rokov a obsahoval obrat zhruba 110 miliárd korún ročne, teda zákon o sociálnom poistení, jednoducho ste ho zmrazili, odkladali ste jeho účinnosť, aby ste ho neskôr zrušili a nahradili zákonom, ktorý je v súčasnosti príčinou deficitu Sociálnej poisťovne, pretože nemúdro, nekompetentne nastavil prvý pilier, teda sociálne poistenie, ktoré v základnom systéme dnes spravuje Sociálna poisťovňa. Tá istá vládna garnitúra prijme zákon kódexového typu, tá istá vládna garnitúra po voľbách tento zákon zmrazí, tá istá vládna garnitúra zákon zruší a nahradí ho zákonom, ktorý nastavuje parametre sociálneho poistenia v základnom systéme zle-nedobre, nekompetentne a vyvoláva deficit, ktorého dôsledky už dnes Sociálna poisťovňa a všetci pociťujeme. Chcel by som v tejto súvislosti ďalej uviesť, že súčasťou dôchodkovej reformy alebo reformy celej architektúry sociálneho poistenia má byť spravovanie prostriedkov z privatizácie za Slovenský plynárenský podnik, ktoré v súčasnosti nie sú absolútne legislatívne ošetrené. Ak 500 korún niekto zaúčtuje zle, Najvyšší kontrolný úrad mu to vytkne a má z toho nepríjemnosti. Tu je v obehu mnoho desiatok miliárd korún a chcem zdôrazniť, že sa porušujú uznesenia Národnej rady, dámy a páni, a to aj na adresu koalície, pretože v súvislosti aj s prípravou alebo so schvaľovaním rozpočtu na rok 2004 súčasťou uznesení bol text, aby vláda pripravila ústavnoprávne prostredie pre použitie prostriedkov, 65 miliárd korún z privatizácie na účely dôchodkovej reformy. Jednoducho, ak od januára sa začne spúšťať dôchodková reforma, ošetrená suma je neošetrenou sumou z hľadiska práva a používanie týchto prostriedkov aj v súčasnosti je podľa mojej mienky protiprávne. V tejto súvislosti sa domnievam, že treba, aby Národná rada razantne vyžadovala od vlády plnenie svojich uznesení a to vo vzťahu k takej obrovskej mase finančných prostriedkov, ktorá nielenže garantuje pobyt ľudí, najmä „starodôchodcov“ v základnom systéme, ale táto suma garantuje to, že by vlastne mohol byť spustený aj druhý kapitalizačný pilier, dôsledne. Toto ja považujem za makrochybu pána ministra Kaníka, ktorý zodpovedá ako rezortný predstaviteľ za legislatívu v tejto oblasti. Ďalej by som chcel v súvislosti s dôchodkovou reformou uviesť niekoľko slov. Pán minister nešetrí optimizmom pri svojich vystúpeniach, pričom zabudne povedať niektoré veci. Po prvé, zabudne povedať, že prvá výplata týchto dávok sa uskutoční o 10 až 12 rokov. Je to názor, intuitívny názor odborníkov, ktorí skutočne tomu rozumejú a ktorí tipujú, akým spôsobom exaktne môžu byť vyplácané prvé dávky. To je prvá zásadná otázka. Druhý problém v tejto súvislosti je aj v súvislosti s obsahom vyslovenia nedôvery vo vzťahu k reklame. Vážení, odborník žasne. Naše provládne médiá v podstate nepripustia akúkoľvek oponentúru vo vzťahu k dôchodkovému, druhému, kapitalizačnému pilieru, pretože jednoducho majú úžasné príjmy v súčasnosti z reklamy. Chcem však povedať, že každú korunu v tejto reklame alebo z tejto reklamy zaplatí budúci poistenec. Jednoducho, nikto nebude investovať do reklamy, z ktorej bohatnú tieto média, tak ako bohatli v súvislosti s nebankovými inštitúciami. Nikto nebude investovať bez toho, aby si to jednoducho z budúceho poistného od budúceho poistenca nestiahol To si treba veľmi jasne a seriózne uvedomiť. Ak je tu nejaký hlas volajúceho na púšti, tak sa nakoniec pripustí do média akurát bývalý minister financií Českej republiky pán Rusnok, ktorý mal snáď jediný šancu mierne oponovať o tom, že ten prehnaný optimizmus v druhom, kapitalizačnom pilieri jednoducho je nereálny a nepodstatný. Treba, aby sme si v parlamente pripomenuli, čo sa stalo v Čile. Cesta výboru pre sociálne veci a bývanie Národnej rady do Čile bola aj predmetom kritiky, bola aj veľmi poučná. Treba povedať, že po niekoľkých hodinách pobytu v Čile pán minister dostal takú intelektuálnu sprchu a nakladačku od pána Pineiru, ktorý je v podstate otcom čílskeho modelu, z viacerých príčin. Chcem len uviesť jednu poznámku, že rezort v tom čase pri takej drahej ceste nebol schopný ani preložiť do angličtiny zákon a mejlovať ho alebo poslať ho pánovi Pineirovi, aby mal na stole podklad o tom, čo sa vlastne deje. A až keď sme ho upozornili, zo strany členov výboru pre sociálne veci, myslím pána Pineiru, že zákon obsahuje zásadné nedostatky, tak pán Pineira si od pána Kaníka odsadol a povedal niektoré pozoruhodné myšlienky. Dovoľte mi, aby som ich reprodukoval. Najprv o čo išlo. Išlo predovšetkým o to, že si pamätáte, že vláda chcela tento zdroj príjmov dôchodkovej reformy dostať do okruhu verejných financií s tým, že točí to cez štátnu pokladnicu, a vláda chcela jednoducho, aby tento zdroj príjmov do druhého, kapitalizačného piliera mal charakter verejnoprávny, alebo teda verejný, alebo malo by to byť vlastne zoštátnenie. Pán Pineira vtedy jasne povedal: Pán minister Kaník, vy chcete tvrdiť, že slovenský robotník, ktorý zaplatí zdroje do druhého, kapitalizačného piliera, jednoducho nebude vlastníkom týchto prostriedkov? No museli sme mu to vysvetliť až v Chile, myslím pánovi Pineirovi, že jednoducho v tom čase to vlastníctvo bolo štátne, malo prechádzať cez štátnu pokladnicu, cez okruh verejných financií vrátane dlžôb cez maastrichtské kritériá v rámci Európskej únie. Až po takejto kritike, keď povedal, že radšej nestavajte, alebo nezačnite stavať zlý dom. To sú presné slová pána Pineiru, pretože začínate stavať zlý dom a ten zlý dom vám za niekoľko období alebo rokov spadne. Radšej nerobte žiadnu reformu, ak ju máte robiť tak, ako ju máte robiť. V tom čase sa spamätali aj koaliční poslanci a po mnohých telefonátoch do Bratislavy, zrejme na ministerstvo financií, sa pristúpilo k tomu, že tento zákon bol nedorobkom o tom, že zdroje z druhého, kapitalizačného piliera sa môžu dediť. Je to tam mimoriadne pochybné vo vzťahu k Občianskemu zákonníku a jednoducho až pán Piniera po upozornení členov výboru najmä zo strany opozície potreboval dostať takéto informácie, aby schladil nekompetentnosť vtedajšieho ministerstva práce, sociálnych vecí a rodiny. Chcel by som v tejto súvislosti uviesť, že v tom čase odišli z reformných tímov viacerí odborníci, medzi nimi aj súčasný predstaviteľ nadácie F. Hayeka, ktorý jasne argumentovali a argumentujú tým, že už prvý pilier je dnes nastavený zle. Koľkokrát ste, pán minister, už menili zákon o sociálnom poistení, a ako posledný príklad snáď stačí to, že s akým oduševnením, čo je pre vás typické, zase ste presviedčali vo výbore, ako treba redukovať problematiku rady riaditeľov aj napriek tomu, že sme vás na začiatku jasne upozorňovali, že systém riadenia 110-miliardovej finančnej inštitúcie prostredníctvom rady riaditeľov je nezmysel, a vy teraz sám ste nás presviedčali, ako treba redukovať tieto veci, pretože život ukázal, že sme mali pravdu my. V tejto súvislosti by som naozaj chcel sa spýtať, akým spôsobom plánujete alebo vláda chce ústavnoprávne, právne i finančno-právne doriešiť problematiku 65 miliárd súvisiacich s ich užitím v rámci rozbehu druhého, kapitalizačného piliera. V tejto súvislosti chcem ešte uviesť, že súčasťou zle nastaveného piliera je aj diskriminácia celého radu obyvateľov v súvislosti so základným systémom, teda so zákonom o sociálnom poistení. Pán kolega Blajsko už spomínal, že jednoducho trvá diskriminácia vdovcov. Váš boj proti vdoveckým dôchodkom je v súvislosti s novoprijatým zákonom o diskriminácii protiprávny. Vaše prístupy a riadenie systémov posudzovania invalidity v súčasnosti je genocídne. Chcem teraz doslova uviesť, že ak po 20 - 25 rokoch poranení baníci po pracovných úrazoch, ktoré boli dokonca za bývalého režimu požehnané súdmi, dnes závisia od dobrej vôle jedného lekára a nejakého revízneho lekára, teda od dvoch ľudí a jednoducho sa im tie dôchodky redukujú alebo berú, že toto po desiatkach rokoch je totálny nezmysel a celý systém je jednoducho chorý. Tak ako sú chorí tí, ktorých oberáte o peniaze a normujete Sociálnej poisťovni i posudkovej službe percentá, koľko a komu majú zobrať, aby jednoducho zdroje zo Sociálnej poisťovne v oblasti invalidity neboli ohrozené. Chcel by som uviesť ako zásadnú vec otázku likvidácie sociálneho partnerstva. Vy ste po nástupe od roku 2002 vykonali úžasný znárodňovací, nacionalizačný proces a zoštátnili ste Sociálnu poisťovňu, zoštátnili ste Národný úrad práce. Z verejnoprávnych inštitúcií ste spravili súčasť štátneho mechanizmu, súčasť štátnych orgánov. Jednoducho sa tam pestuje rodinkárstvo, pri personálnych obmenách ľudí sa nezabezpečuje ani elementárna kontrola, ktorú garantovala v minulých rokoch tripartita. Likvidovali ste sociálne partnerstvo aj poistný princíp v oblasti úradov práce. Likvidovali ste Radu hospodárskej a sociálnej dohody. V súvislosti s tým ste zároveň zlikvidovali zamestnanecko-zamestnávateľský princíp v treťom pilieri a to v doplnkovom dôchodkovom poistení. Pán minister, ak dnes sa angažujete v reklame za súkromné fondy, ak tieto súkromné fondy majú reklamu, ktorá u odborníkov vzbudzuje úžas a v podstate degraduje slovenskú sociálnu sféru aj v zahraničí, pretože poznám názory odborníkov, ktorí sa doslova vysmievajú reklame jednotlivých súkromných spoločností, ktoré lanária svojich občanov, tak v tejto súvislosti treba uviesť, že ste urobili úplne zásadnú strategickú chybu. V rokoch 95 - 96 sa spúšťalo doplnkové dôchodkové poistenie. To bolo postavené na báze sociálneho partnerstva, na zamestnávateľsko-zamestnaneckom princípe. V súčasnosti ste protiústavným zákonom zrušili tento model, nasadili ste tam takzvané transformačné paragrafy, pričom treba uviesť, že v tomto systéme dnes pôsobí asi 600 000 ľudí a obrat týchto fondov je dnes asi 12 miliárd korún. Bez toho, aby niekomu ublížili, aby sa tieto fondy tunelovali alebo aby tam boli nejaké iné malverzácie či podvody. Bolo to vďaka sociálnemu partnerstvu, vďaka zamestnávateľsko-zamestnaneckému princípu, že títo ľudia tam vošli do systému, že boli ochotní investovať zdroje a boli jednoducho ocenení tým, že systém im priniesol ďaleko väčšie úžitky, než keby to boli mali v súkromných inštitúciách v komerčnom kapitálovom poistení a podobne. Vy ste najprv zlikvidovali sociálne partnerstvo, zamestnanecko-zamestnávateľský princíp, likvidujete to, čo funguje, a je tu naozaj otázka, akým spôsobom sa vlastne chcete dostať na kobylku, teda k týmto zdrojom. Verejne sa vás, pán minister, pýtam, aj keď vaši kolegovia majú zrejme rokovania iného typu, kde je 12 až 14 miliárd korún z Národného úradu práce, ktoré boli prebytkom v čase, keď ste Národný úrad práce znárodnili. Verejne sa vás pýtam, akým spôsobom ste 12 až 14 miliárd korún použili, na aké účely, akým spôsobom z hľadiska redistribúcie týchto prostriedkov ste v tejto súvislosti postupovali. Dovoľte ešte na záver povedať niekoľko slov. Otázka nesystémovosti sociálnej reformy je aj vo vonkajších väzbách. Je nepreviazaná s daňovými reformami, existuje chaos a nejednotnosť v oblasti daňového príspevkového poistného a odvodového zaťaženia. Tento systém vyžaduje veľmi tvrdú analýzu a optimalizáciu a zároveň vybavenie jednotlivých inštitúcií z hľadiska komplexného informačného systému sociálnej sféry. Jednoducho, počas vládnutia tohto vedenia ministerstva práce, sociálnych vecí a rodiny došlo k zásadnej deštrukcii, k nabúraniu architektúry sociálnej sféry a k vytvoreniu takých finančných bariér, ktorých odstraňovanie bude trvať nielen vo funkčnom období novej vlády, ale aj po roku 2010, ak by tieto vlády fungovali v plnom rozsahu. Nešiel som na osobné záležitosti, nemienil som používať osobné invektívy. Chcem len uviesť, že jednoducho aj vaša odborná príprava pred nástupom do funkcie ministra práce, sociálnych vecí a rodiny už na samom začiatku nedávala ani elementárnu záruku pre kompetentnosť, a výsledky či dôsledky sú dnes v tom, že sú skresľované údaje o zamestnanosti, skresľované údaje o platoch a o mzdách, skresľované údaje o životnej úrovni, životných nákladoch, o sociálnej situácii obyvateľstva. Médiá sú spokojné, súkromný sektor bohatne, chudobný človek má od dôstojného života mimoriadne ďaleko. Sociálna súdržnosť, vylúčenosť, inklúzia, sociálna hodnota a dôstojnosť ľudí, to sú všetko dokumenty alebo hodnoty, ktoré dnes presadzuje tak Európska únia ako aj Rada Európy. Medzinárodnú organizácia práce, kde ste degradovali náš vzťah Slovenskej republiky ako bývalého veľmi aktívneho štátu. To všetko sú dôsledky zlého vládnutia, preto budem hlasovať za vyslovenie nedôvery a za odvolanie ministra práce, sociálnych vecí a rodiny pána Kaníka. Ďakujem vám za pozornosť.